Serveis Socials rellança la seua campanya per al bon ús en la infància de les tecnologies de la informació i la comunicació amb un nou repartiment de la seua 'Guia Família i TIC'
23 de maig 2022

![](/media/sn2bod5x/c1_mini_m1_val_guiatic-ss.jpg?width=850&height=566.9886363636364)

La Unitat de Prevenció Comunitària en Conductes Addictives (UPCCA) del Departament de Serveis Socials de l'Ajuntament de Sagunt ha rellançat la campanya _Dona'ls temps a créixer_ amb un nou repartiment massiu de la _Guia Família i TIC_ en els centres d'educació primària de la localitat.

Esta guia, que va ser publicada en 2019, intenta donar resposta als problemes de convivència que estan originant les noves tecnologies de la informació i de la comunicació (TIC) en el si de les famílies.

L'_Estudi sobre consum de drogues i altres conductes addictives_ realitzat per la UPCCA en 2020 ja identificava l'ús abusiu de les TIC entre els xiquets i les xiquetes com un problema en augment progressiu. Concretament, entre un 15% i un 30% de l'alumnat de secundària podria estar fent un ús problemàtic de videojocs, i fins a un 15% podria entrar en paràmetres d'ús problemàtic d'internet.

Després del confinament consegüent a la pandèmia de COVID-19 s'ha constatat el progressiu agreujament d'esta situació, tant en la quantitat de xiquets, xiquetes i adolescents afectats com en la gravetat de les situacions problemàtiques observades. Per això resulta imprescindible una adequada formació per a les famílies, les quals tenen la responsabilitat principal en l'educació en el bon ús de les TIC.

**«Precisament esta guia pretén ser una eina de suport a les famílies en este sentit i aporta una sèrie d'orientacions i consells molt bàsics, però essencials a l'hora de previndre situacions problemàtiques de difícil resolució»**, ha explicat el regidor de Serveis Socials, Alejandro Sotoca.

Tots els centres d'Educació primària de la localitat podran sol·licitar els exemplars de la guia que necessiten per a repartir entre les famílies de l'alumnat. Des de la UPCCA destaquen que **«l'oferta està tenint molt bona resposta»**, cosa que demostra la sensibilitat dels centres educatius cap a este problema.

![](/media/outp0rnq/c2pa_estadisticainternet.jpg?width=340&height=850) ![](/media/mkld1rfh/c2pb_estadisticavideojuegos.jpg?width=340&height=850)

![](/media/k22f4j1o/c3_val_portadaguiatic-ss.jpg?width=601.7613636363636&height=850)

*   [](http://www.facebook.com/sharer.php?u=https://aytosagunto.es/va/actualitat/repartiment-guia-familia-i-tic-upcca-serveis-socials-sagunt-2022-05-23/ "Facebook")
*   [](http://twitter.com/share?url=https://aytosagunto.es/va/actualitat/repartiment-guia-familia-i-tic-upcca-serveis-socials-sagunt-2022-05-23/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/repartiment-guia-familia-i-tic-upcca-serveis-socials-sagunt-2022-05-23/ "Linked In")
*   [](mailto:?body=https://aytosagunto.es/va/actualitat/repartiment-guia-familia-i-tic-upcca-serveis-socials-sagunt-2022-05-23/)